text: Øl-hanen igen lukket på Carlsberg
  07 maj 2010 kl. 10.27
  Godt 500 ansatte i Fredericia har igen nedlagt arbejdet efter et nej til ledelsens tilbud om en ny overenskomst.
  Efter to døgn i arbejdstøjet går cirka 500 ansatte på Carlsbergs bryggeri i Fredericia igen hjem i protest mod ledelsens udspil til en overenskomst.
  Det er uenighed om de igangværende lønforhandlinger, der endnu en gang har fået de overenskomstansatte på bryggeriet til at strejke, oplyser fællestillidsmand Hans Andersen.
  Onsdag genoptog de ansatte ellers arbejdet, efter at ledelsen ifølge medarbejderen havde givet nogle indrømmelser. Men det holdt kun til fredag formiddag, da de ansatte afviste ledelsens tilbud og valgte at genoptage strejken.
  
  Et rundt nul
  Konflikten er opstået, fordi Carlsbergs ledelse spillede ud med et rundt nul i de lokale lønforhandlinger. Desuden havde medarbejderne ifølge fællestillidsmanden udsigt til forringelser i arbejdsvilkårene. 
  Bryggeriet i Fredericia er Carlsbergs største øllager i Danmark.
  